《再次前韵呈吴天游居士》
宋代·丘葵

心在江湖身在城，暂分禅座觉神清。
秋深竹叶敲窗响，书静蕉花照眼明。
吟罢灯前窥佛偈，梦回枕上数钟声。
未能参透庞居士，安得师门掉臂行。

作者简介：泉州同安人，字吉甫。早年有志朱子之学，亲炙于吕大圭、洪天锡之门。杜门励学，不求人知。宋亡，居海屿中，因自号钓矶翁。元世祖闻其名，遣御史奉币征聘，不出，赋诗见志。年八十余卒。有《易解义》、《书解义》、《诗解义》、《春秋解义》、《周礼补亡》及诗集。